**Open Days 2025 στο Πανεπιστήμιο Δυτικής Μακεδονίας**

Για τρεις συνεχόμενες ημέρες, το Πανεπιστήμιο Δυτικής Μακεδονίας άνοιξε τις πόρτες του και υποδέχτηκε μαθητές και μαθήτριες στις εγκαταστάσεις του σε Κοζάνη, Φλώρινα, Καστοριά, Γρεβενά και Πτολεμαΐδα. Στις **Ημέρες Γνωριμίας (Open Days) 2025**, νέοι και νέες από σχολεία της Δυτικής Μακεδονίας και άλλων περιοχών της Ελλάδας, γνώρισαν από κοντά την ακαδημαϊκή καθημερινότητα του Ιδρύματος και ανακάλυψαν τις δυνατότητες που προσφέρει σε επίπεδο σπουδών, έρευνας, καινοτομίας και φοιτητικής ζωής.

Η πρωτοβουλία λειτούργησε ως γέφυρα ανάμεσα στη σχολική και την πανεπιστημιακή κοινότητα, βοηθώντας τους μαθητές/τριες να διαμορφώσουν μια πλήρη εικόνα για το περιβάλλον σπουδών στο ΠΔΜ.

Κατά την επίσκεψή τους, παρακολούθησαν παρουσιάσεις τμημάτων, περιηγήθηκαν σε εργαστήρια, συνομίλησαν με φοιτητές/τριες, διδάσκοντες/ουσες και γνώρισαν δημιουργικές φοιτητικές ομάδες. Μέσα από βιωματικές εμπειρίες, ήρθαν σε επαφή με τομείς της έρευνας, της καινοτομίας και της τεχνολογίας.Στο πλαίσιο αυτής της αλληλεπίδρασης, ο Πρύτανης του Πανεπιστημίου, καθηγητής Θεόδωρος Θεοδουλίδης, συνομίλησε με τους μαθητές/τριες και παρουσίασε τις αξίες, το όραμα και τις προοπτικές που προσφέρει το ΠΔΜ σε όσους/ες επιλέξουν να σπουδάσουν σε αυτό.

Η επιτυχία των Open Days στηρίχθηκε στη συνεργασία φοιτητών, διδασκόντων, εργαζομένων και διοικητικών στελεχών, που με συνέπεια και ενθουσιασμό δημιούργησαν ένα φιλόξενο και δυναμικό περιβάλλον γνωριμίας και ενημέρωσης.

Η εμπειρία των Open Days 2025 ολοκληρώθηκε, όμως το αποτύπωμά της παραμένει. Οι εικόνες, οι συζητήσεις και οι στιγμές που μοιράστηκαν όσοι/ες συμμετείχαν συνεχίζουν να εμπνέουν και να ενισχύουν τη σύνδεση του Πανεπιστημίου με την εκπαιδευτική κοινότητα και την κοινωνική πραγματικότητα.